Anne Grete Holmsgaard (SF), 2011-01-25:
I dag er det næsten 4 måneder siden, regeringens Klimakommission kom med sin redegørelse »Grøn Energi – vejen mod et dansk energisystem uden fossile brændsler« og sine anbefalinger om, hvordan man når frem til, at der er 100 pct. vedvarende energi i Danmark i 2050, altså om fire årtier.
Det er også næsten 4 måneder siden, statsministeren erklærede, at regeringen var enig i det langsigtede mål, og også næsten 4 måneder siden, klima- og energiministeren erklærede, at regeringens udspil ville komme inden klimakonferencen i Mexico, altså den, der startede i slutningen af november 2010.
Stor var glæden da også, da klimaministeren så i oktober meddelte, at kullene skal ud af de store byer til fordel for biomasse.
Jeg var en af dem, der ved den anledning roste regeringen.
I begyndelsen af december fulgte skatteministeren så op og sagde, at han ville igangsætte en kulegravning af hele energiafgiftssystemet, så det kunne indrettes, så det understøttede skiftet fra sort til grøn energi.
Man må så bare sige, at vi i dag kan konstatere, at det hele er udskudt til engang i foråret.
Det synes vi er et meget stort problem af flere årsager.
Det er det for første, fordi de energiaftaler, der er lavet mellem regeringen og det meste af oppositionen, udløber med det her år, og tilbage står vi så uden noget rigtigt.
Det er det for det andet, fordi langsigtede mål på det her område er afgørende, og de er også afgørende for, at man kan skabe den nødvendige efterspørgsel efter grønne løsninger – en efterspørgsel, der kan sikre, at der skabes job, innovation og en bedre mulighed for, at danske virksomheder kan stå godt på de ekspanderende verdensmarkeder for grønne energier.
For det tredje er det uholdbart, fordi kommunerne ikke ved, hvad de skal styre efter.
Det er jo kommunerne, der skal sikre, at der er pladser til vind på land, og at der er pladser til biogas.
Det er dem, der står for den konkrete varmeplanlægning, men de har faktisk ikke noget at styre efter, sådan som det ser ud uden en aftale.
Vi synes, dette er et problem.
Vi synes også, det er et problem, at der i stigende grad er blevet skruet op for retorikken fra regeringens side.
Senest sagde klima- og energiministeren, at man nok ville komme med et mål for 2020, men at man ikke skulle regne med, at der kom nogen delmål – altså noget af det, som ellers har gjort dansk energipolitik stærk, nemlig at man havde nogle mål for vedvarende energi, og at man også havde nogle delmål for vind, for biogas og biomasse.
Det har regeringen da også hidtil praktiseret selv.
Mig bekendt har regeringen et delmål for biogas, men det er man tilsyneladende også ved at skrotte. Jeg vil sige, at vi er mange, der utålmodigt venter på, at der sker noget på det her område, og som ikke synes, at det er rimeligt, at det hele tiden bliver skubbet, og at man tilsyneladende trækker ting tilbage, som man ellers har sagt, f.eks. det om, at kullene skal ud af de store byer.
Med det her håber jeg så, at det er muligt, at vi i dag får en konstruktiv linje, med hensyn til hvad regeringen rent faktisk vil.
Der er rigtig hårdt brug for det for os, der sidder herinde, for de mange virksomheder, som mangler klare rammer, for energiselskaberne, for kommunerne og for befolkningen som sådan.
Besvarelse